Πέτερ Σμάιχελ

Ο Πέτερ Σμάιχελ (Peter Boleslaw Schmeichel, 18 Νοεμβρίου 1963) είναι Δανός πρώην ποδοσφαιριστής που αγωνιζόταν ως τερματοφύλακας. Η επαγγελματική καριέρα του διήρκεσε πάνω από 20 χρόνια, με πιο αξιοσημείωτη την περίοδο που αγωνιζόταν για τη Μάντσεστερ Γιουνάιτεντ. Ήταν μέλος της Εθνικής Δανίας που κατέκτησε το Euro 1992. Με ύψος 1,91 μ. και εντυπωσιακή σωματική διάπλαση αποτελούσε φόβητρο για τους αντίπαλους επιθετικούς. Στην καριέρα του πέτυχε συνολικά 11 γκολ, επίτευγμα σπάνιο για τερματοφύλακα. Ψηφίστικε ο καλύτερος τερματοφύλακας του κόσμου για το 1992 και το 1993. Το 2000 η Διεθνής Υπηρεσία Ιστορίας και Στατιστικής Ποδοσφαίρου (IFFHS) τον κατέταξε ανάμεσα στους 10 καλύτερους τερματοφύλακες του 20ού αιώνα.

Βιογραφία 

Ο Σμάιχελ γεννήθηκε στο Gladsaxe της Δανίας από Πολωνό πατέρα και Δανή μητέρα. Ο ίδιος ήταν Πολωνός πολίτης μέχρι το 1970, όταν όλη η οικογένεια απέκτησε δανική υπηκοότητα. Μετά την αποχώρησή του από την αγωνιστική δράση εργάζεται ως παρουσιαστής στην τηλεόραση και αναλυτής σε μεταδόσεις ποδοσφαιρικών αγώνων. Ο γιος του Κάσπερ Σμάιχελ είναι επίσης τερματοφύλακας και σήμερα παίζει στην Λέστερ Σίτι.

Καριέρα σε συλλόγους 
Ο Σμάιχελ έπαιξε για πρώτη φορά στην ανώτερη κατηγορία της Δανίας το 1984 με τη Hvidovre IF. Μεταγράφηκε στη Μπρόντμπι το 1987 με την οποία κέρδισε τέσσερα πρωταθλήματα σε πέντε χρόνια. Το 1991 πήγε στη Μάντσεστερ Γιουνάιτεντ, όπου έμεινε για οκτώ χρόνια και σημείωσε τις μεγαλύτερες επιτυχίες της καριέρας του: πέντε πρωταθλήματα και το Τσάμπιονς Λιγκ της περιόδου 1998-99. Εκείνη την περίοδο η Μάντσεστερ Γιουνάιτεντ κατέκτησε το τρεμπλ. Το 1999, σε ηλικία 35 χρονών, πήγε στη Σπόρτινγκ Λισαβόνας, με την οποία κέρδισε το πρωτάθλημα Πορτογαλίας. Συνέχισε την καριέρα του στην Αγγλία, το 2001 στην Άστον Βίλα και το 2002 στη Μάντσεστερ Σίτι για να σταματήσει οριστικά το 2003.

Εθνική Δανίας 
Ο Σμάιχελ μετείχε στην εθνική Δανίας από το 1987 ως το 2001. Με συνολικά 129 παρουσίες σε διεθνείς αγώνες είναι ο πρώτος παίχτης σε συμμετοχές στην εθνική Δανίας, ενώ σε 30 αγώνες ήταν και αρχηγός. Πήρε μέρος σε 4 Ευρωπαϊκά Πρωταθλήματα (1988, 1992, 1996, 2000) και ένα Παγκόσμιο Κύπελλο (1998).

Τίτλοι και διακρίσεις

Σύλλογοι 
 Μπρόντμπι
 Πρωτάθλημα Δανίας (4): 1987, 1988, 1990, 1991
 Κύπελλο Δανίας: 1989
 Μάντσεστερ Γιουνάιτεντ
 Πρωτάθλημα Αγγλίας (5): 1992-93, 1993-94, 1995-96, 1996–97, 1998-99
 Κύπελλο Αγγλίας (3): 1994, 1996, 1999
 Λιγκ Καπ Αγγλίας: 1992
 Σούπερ Κύπελλο Ευρώπης: 1991
 Τσάμπιονς Λιγκ: 1998-99
 Σπόρτινγκ Λισαβόνας
 Πρωτάθλημα Πορτογαλίας: 2000
 Άστον Βίλα
 Κύπελλο Ιντερτότο: 2001

Εθνική Δανίας 
 Ευρωπαϊκό Πρωτάθλημα Ποδοσφαίρου: Ευρωπαϊκό Πρωτάθλημα Ποδοσφαίρου 1992

Ατομικές διακρίσεις 
 Καλύτερος τερματοφύλακας στον κόσμο (IFFHS): 1992, 1993
 Βραβεία Συλλόγων UEFA, καλύτερος τερματοφύλακας: 1997-98
 Καλύτερος ευρωπαίος τερματοφύλακας: 1992, 1993, 1998

Αναφορές

Εξωτερικοί σύνδεσμοι 

 Προφίλ εθνικής Δανίας 
 Προφίλ Μάντσεστερ Γιουνάιτεντ 

Τερματοφύλακες ποδοσφαιριστές
Δανοί ποδοσφαιριστές
Ποδοσφαιριστές Σπόρτινγκ Λισαβόνας
Ποδοσφαιριστές Μάντσεστερ Γιουνάιτεντ
Ποδοσφαιριστές Μάντσεστερ Σίτι
Ποδοσφαιριστές Εθνικής Δανίας
Ποδοσφαιριστές Άστον Βίλα
Ποδοσφαιριστές Ευρωπαϊκού Πρωταθλήματος 2000
Ποδοσφαιριστές Ευρωπαϊκού Πρωταθλήματος 1996
Ποδοσφαιριστές Παγκοσμίου Κυπέλλου 1998
Ποδοσφαιριστές Πρέμιερ Λιγκ
Ποδοσφαιριστές Ευρωπαϊκού Πρωταθλήματος 1992
Ποδοσφαιριστές Ευρωπαϊκού Πρωταθλήματος 1988
Ποδοσφαιριστές Μπρόντμπυ ΙΦ
Ποδοσφαιριστές Χβιντόβρε ΙΦ
Ποδοσφαιριστές Εθνικής Δανίας Κ21
FIFA 100
Ποδοσφαιριστές Σουπερλίγκα Δανίας
FIFA Century Club
Τερματοφύλακες ποδοσφαιριστές που έχουν βάλει γκολ
Παίκτες νικητές Ευρωπαϊκού Πρωταθλήματος Ποδοσφαίρου